NOK ลงนามสัญญาขายและเช่ากลับเครื่องบินใหม่ 2 ลำ หวังนำเข้าฝูงบินปี 61
NOK ลงนามสัญญาขายและเช่ากลับเครื่องบินรุ่นโบอิ้ง 737 Max กับ “GECAS” จำนวน 2 ลำ หวังนำเข้าร่วมฝูงบินปี 61 
4 พ.ย. 2559

นายพาที สารสิน ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัทได้ลงนามสัญญาขายและเช่ากลับกับบริษัท GE Capital Aviation Services (GECAS) สำหรับเครื่องบินรุ่นโบอิ้ง 737 Max จำนวน 2 ลำ ที่จะนำเข้ามาร่วมฝูงบินในปี 2561
“สายการบินนกแอร์กำลังเติบโตและขยายไปทั่วเอเชีย ฝูงบินของเรายังคงขยายขึ้นเรื่อย ๆ ด้วยเครื่องบินใหม่ที่มีประสิทธิภาพมากขึ้น โดยที่ผ่านมา GECAS เป็นพันธมิตรที่แข็งแกร่งมาตลอดหลายปีแห่งความสำเร็จในความร่วมมือด้านการจัดหาเงินทุนสำหรับการขยายฝูงบิน นกแอร์มีความยินดีที่จะทำงานร่วมกับ GECAS ต่อไป ในการนำเทคโนโลยีและนวัตกรรมใหม่ ๆ เข้ามา เพื่อจะทำให้เราเป็นสายการบินที่ยั่งยืนยิ่งขึ้นต่อไป”นายพาที กล่าว
ทั้งนี้ NOK เป็นสายการบินที่ให้บริการครอบคลุมเส้นทางในประเทศไทยมากที่สุด โดยให้บริการบินสู่สนามบินภายในประเทศถึง 24 แห่ง และสนามบินในภูมิภาคเอเชียอีก 3 แห่ง ปัจจุบันนกแอร์ให้บริการด้วยเครื่องบินรวมทั้งสิ้น 32 ลำ